Бежаново (област Ловеч)

Бежаново е село в Северна България. То се намира в община Луковит, област Ловеч. В землището му са разкрити поне пет археологически обекта.

География 
Село Бежаново се намира в Северен Централен регион на България. На 130 км от София и на 35 км от Плевен и Ловеч. Надморската му височина е от 100 до 199 м. Селото се разполага върху два срещуположни хълма около река Каменица (приток на Вит), което прави терена наклонен и това се отразява и в архитектурата. Често къщите са разположени терасовидно върху стръмния терен така, че към улицата е на един етаж, а към наклона – на два. Като правило двата етажа се свързват с външно бетонно стълбище.

История

Произход на името 
Според местна легенда името на село Бежаново възникнало, когато под османска власт през селото минавал османския паша и изрекъл думите „Бежан Aва“, което значело чист вьздух или чиста природа. Оттогава селището било наречено Бежаново. Друга легенда разказва, че по турско време много бежанци се преселили и заживели тук.

Най-достоверна и научно обоснована теория за произхода на името на селото има историкът от началото на ХХ век Васил Миков. Според него и по подобие на банатския топоним Стар Бешенов селото получава името си от маджарското произношение на племето печенеги, които вероятно са живели през средновековието в двата района.

Археология 
През септември 2007 археолози откриват в местността Бануня край Бежаново поселище от четвъртото хилядолетие преди Христа. Разкрити са пет огнища, три пещи, ръчна мелница за зърно, както и керамични съдове, две медни шила, каменна брадва и оръдия на труда, изработени от кремък.

От запазените в околността останки от няколко антични селища ясно проличава, че мястото е имало важно стратегическо значение и през гръко-римския период. Особено колоритна е крепостта „Пресечена скала“ край река Каменица, която е охранявала минаващия успоредно на реката път. Разкритите древни укрепления в землището на стратегически разположеното село са:
 Крепост 1
 Бекярско кале
 Укрепено селище Бануня
 Укрепено селище
 Крепост при кариерата за камъни

Факти 
При избухването на Балканската война 4 души от Бежаново са доброволци в Македоно-одринското опълчение.

Религии 
В селото има добре запазена православна църква „Възнесение Господне“, построена от Исая Мажовски.

Културни и природни забележителности 
В село Бежаново има голяма църква, две училища и една детска градина. Край него преминават реките Вит, Каменица, и Катунецка река. Край селото се намира пещера „Парниците“. В нея има подземно езеро. Влиза се с лодки. В селото е и паметната плоча на загиналите през войните. Близо до селото се намира скривалището на партизаните, което се намира в местността Киризлика. Село Бежаново е село богато на пещери. Някои от тях са: пещера Коня, Очилатата пещера, Данчова дупка. Също като природни забележителности се смятат: местността Синигера, Вълчия дол, местността Боруня, местността Синия вир.

През 2013 година на Спасовден в село Бежаново са тържествено открити два мемориални паметника. Те са изградени от местен инициативен комитет, с подкрепата на кмета на Бежаново, със средства на признателни родолюбци и на наследници на именитите бежанчани. Паметникът е издигнат в черковния двор и е посветен на четирима летци от селото, участвали във войните – Димитър Дяков, полковник Васил Вълков, капитан Марин Петров и капитан Георги Бояджиев.

Вторият мемориален знак, открит по време на празника, бе паметна плоча, посветена на дългогодишния кмет на Бежаново Първан Първанов. Плочата е изработена от гранит и е поставена на сградата на местното читалище „Учител 1921 г.“. Първан Първанов е начело на Бежаново от 1958 г. до 1976 г., през което време селото се нарежда на трето място в страната по успехи в благоустрояването, построени са читалището, здравната служба, редица стопански обекти, създавана, поддържана и развивана е инфраструктурата и улиците на Бежаново. Като акт на признателност към делото му и съгласно решение на общинския съвет в Луковит централният площад в селото вече носи неговото име.

Личности 
 Марин Грозев Петров – летец, капитан от ВВС на Царство България. Преди 9 септември 1944 сваля американски бомбардировач, след това и немски над Сърбия. Екзекутиран от народния съд на 13 март 1945 г.
 Станислав Даскалов (р. 1952), дипломат и политик
 Кунчо Велев (р.1933) – учител и земеделец
 Христо Генчев Христов (Татара), партизанин
 Дико Иванов (р. 1901 – ?), български химик
 Васил Вълков (1897 – 1945), български офицер, полковник, жертва на комунистическия режим
 Цоцо Цоцов (р. 1926), български партизанин, офицер, генерал-полковник.
 Кунчо Кунев (1934 – 2015), български политик от БКП

Редовни събития 
 Всяка година в началото на месец юни (първата събота и неделя) се провежда селският събор.

Външни препратки 
 Село Бежаново и неговите пещери на сайта Пещерите в България

Бележки 

Села в област Ловеч
Населени места в община Луковит